text: Vil fratage det danske mindretals mandater
  16 oktober 2012 kl. 13.11
  Unge kristelige demokrater klager til Slesvig-Holstens forfatningsdomstol over SSV's tre mandater i Kiel.
  Flere medlemmer af de kristelige demokraters ungdomsorganisationer har klaget til Slesvig-Holstens forfatningsdomstol for at få frakendt det danske mindretalsparti SSV deres tre mandater i delstatsparlamentet.
  Op til delstatsvalget i maj var Den Kristelige Demokratiske Union, CDU, imod, at SSV fik lov til at gå med i delstatsregeringen, fordi Sydslesvigsk Vælgerforening som mindretalsparti er fritaget for spærregrænsen på fem procent.
  - Vi betvivler, at det er i overensstemmelse med forfatningen, hedder det i en erklæring fra lederen af ungdomsorganisationen Der Jungen Union, Frederik Heinz, i Kiel.
  Han understreger, at det ikke er ungdomsorganisationen, men enkelte medlemmer af den, som rejser sagen.
  Sydslesvigsk Vælgerforening (SSV) kom for første gang med i en regering i Slesvig-Holsten i juni, hvor partiet var tungen på vægtskålen.
  Martin Lorenzen fra SSW's ledelse siger i en kommentar på partiets hjemmeside, at de unge repræsentanter for CDU er dårlige tabere, fordi deres klage i virkeligheden er rettet mod valgresultatet fra den 6. maj.
  Det danske mindretals parti er i koalition med det socialdemokratiske SPD og De Grønne.
  SSV's frontfigur, den 64-årige Anke Spoorendonk, er den første dansksindede sydslesviger, som er blevet medlem af en tysk delstatsregering. Hun har ansvaret for justitsvæsnet, kulturen og EU-anliggender.
  Spoorendonk har mange års erfaring med at agere mellem de to store blokke i delstatsparlamentet i Kiel.
  